钦定古今图书集成/明伦汇编/官常典/第766卷 > 华廙
## 钦定古今图书集成/明伦汇编/官常典/第766卷 > 华廙

按《晋书华表传》：“表子廙，字长骏，弘敏有才义。妻父卢
毓典选难，举姻亲，故廙年三十五，不得调。晚为中书
通事郎。泰始初，迁穴从仆射，少为武帝所礼。历黄门
侍郎、散骑常侍、前军将军、侍中、南中郎将、都督河北
诸军事。父疾笃辄还，仍遭丧。旧例葬讫复任，廙因辞
迕旨。初表有赐客在鬲，使廙因县令袁毅录名三客”，
各代以奴。及毅以货赇致罪，狱辞迷谬，不复显以奴
代客，直言送三奴与廙，而毅亦卢氏婿也。又中书监
荀勗先为中子求廙女，廙不许为恨，因密启帝以袁
毅货赇者多，不可尽罪，宜责最所亲者一人，因指廙
当之。又缘廙有违迕之咎，遂于丧服中免廙官，削爵
土。大鸿胪何遵奏：“廙免为庶人，不应”袭封，请以表世
孙混嗣。表有司奏曰：“廙所坐除名削爵，一时之制。廙
为世子，著在名簿，不听袭嗣，此谓刑罚再加。诸侯犯
法，八议平处者，褒功重爵也。嫡统非犯，终身弃罪，废
之为重。依律应听袭封。”诏曰：“诸侯薨，子逾年即位，此
古制也。应即位而废之，爵命皆去矣，何为罪罚再加？
且吾之责廙，以肃贪秽，本不论常法也。诸贤不能将
明此意，乃更诡易礼律，不顾宪度，君命废之而群下
复之，此为上下正相反也。”于是有司奏免议者官，诏
皆以赎论。混以世孙当受封，逃避断发阳狂，病喑不
能语，故得不拜，世咸称之。廙栖迟家巷垂十载，教诲
子孙，讲诵经典，集经书要事，名曰《善文》，行于世。与陈
勰共造，睹阑于宅侧。帝尝出视之，问其故，左右以实
对，帝心怜之。帝后又登陵云台，望见廙苜蓿园阡陌
甚整，依然感旧。太康初，大赦，乃得袭封。久之，拜城门
校尉，迁左卫将军。数年，以为中书监。惠帝即位，加侍
中、光禄大夫、尚书令，进爵为公。廙应杨骏召，不时还，
有司奏免官。寻迁太子少傅，加散骑常侍。动遵礼典，
得傅导之义。后年衰病笃，诏遣太医疗病。进位光禄
大夫、开府仪同三司。时河南尹韩寿因托贾后求以
女配廙孙陶，廙距而不许。后深以为恨，故遂不登台
司。年七十五卒，谥曰元。三子：混、荟、恒。